Onwettige myners in Rustenburg vasgevat(Foto: Verskaf) Onwettige mynbedrywighede in Rustenburg is Donderdag tot ŉ halt geroep nadat ŉ multidissiplinêre span van die Valke en die lugmag op ŉ sindikaat toegesak het. Die uitgebreide operasie spruit uit maande lange inligting wat ingesamel is oor die onwettige mynaktiwiteite wat glo geruime tyd reeds amptelike mynwerk in die gebied kniehalter. Dié onwettige aktiwiteite word na bewering deur ŉ sindikaat gefasiliteer waarin talle rolspelers voordeel uit die georganiseerde misdaadnetwerk trek. Kapt. Tlangelani Rikhotso, woordvoerder van die Valke, sê die span het in verskeie helikopters op die Batlhako-myn toegesak en lede van die sindikaat aangekeer. “Twee hooflede van die sindikaat is in hegtenis geneem, terwyl drie verdagtes gewond is. Dié het na bewering probeer om inhegtenisneming te ontduik deur van die toneel te vlug. Dit het in ŉ jaagtog ontaard waartydens ŉ skietgeveg uitgebreek en die verdagtes gewond is.” Volgens Rikhotso het die span op ongeveer 3 000 ton chroom beslag gelê. Die chroom het ŉ geskatte waarde van sowat R2,5 miljoen. “Daar is ook op vier vragmotors, drie masjiengrawe, twee dieseltenks, twee voertuie en ŉ vuurwapen beslag gelê.” Die twee sindikaatlede sal Vrydag in die Mogwase-landdroshof verskyn, waar hulle teregstaan op aanklagte van onwettige mynbedrywighede. Drie beseerde verdagtes is aan die plaaslike polisie uitgelewer. Genl.maj. Patrick Mbotho, provinsiale hoof van die Valke, het ŉ streng waarskuwing aan alle onwettige mynsindikate gerig dat hulle misdadige aktiwiteite moet stopsit. “Mynbou dra die meeste by tot die plaaslike ekonomie, daarom is dit die moeite werd om dit te beskerm. Wees gewaarsku.” DA ook op oorlogspad Die DA-raadslid in die Mogale City-munisipaliteit aan die Wes-Rand – wat aan Noordwes grens – is ook op die oorlogspad om onwettige mynbedrywighede hok te slaan. Tyrone Gray het vandeesweek ŉ petisie van stapel gestuur wat vra vir die dringende ingryping deur die nasionale en provinsiale regering om onwettige mynbou deur die sogenaamde Zama-Zamas stop te sit. Volgens Gray moet die munisipaliteit verwoestende gevolge die hoof bied weens dié onwettige bedrywighede. Die munisipaliteit is destyds as ŉ myndorp gevestig. “Onwettige mynaktiwiteite het reeds skade aan die water-, elektriese en padinfrastruktuur tot gevolg gehad,” sê hy. “Boonop het dit sinkgate veroorsaak wat paaie laat ineenstort – dit is ŉ groot risiko vir die lewens van inwoners. “Daar is ook ŉ misdaadsindikaat betrokke wat kos, alkohol, dwelms en selfs vroue aan die Zama-Zamas verskaf. Voorvalle van geweld weens turfoorloë tussen die myners het ook al plaasgevind.” Die DA dring nou daarop aan dat owerhede ingryp deur onder meer die munisipaliteit tot rampgebied te verklaar ten einde verdere verwoesting te voorkom. “Die DA sal alles in sy vermoë doen om te verseker dat wet en orde seëvier en dat die veiligheid van inwoners en die infrastruktuur van die munisipaliteit ŉ sleutelprioriteit bly,” sê Gray.